2

                                                  ჟურნალი  ,,კრებული~ 
                                                                (1871-1873)
[bookmark: _GoBack]გაზეთ ,,დროების~ შესახებ მსჯელობისას აღვნიშნეთ, რომ ახალი პერიოდული გამოცემის ინიციატორები თავიდან არჩევანის წინაშე იდგნენ _ გაზეთი გამოეცათ თუ _ ჟურნალი. იქვე დავიმოწმეთ ნიკოლოზ ღოღობერიძის წერილი კირილე ლორთქიფანიძისადმი: ,,ჩვენის აზრით, გაზეთი უფრო სასარგებლო იქმნება ჩვენის ხალხისათვის, მინამ ჟურნალი. ჟურნალის დიდს სტატიებს ვერ ერეოდნენ ჩვენი მოუმზადებელი მკითხველები, გაზეთის მოკლე სტატიები, რასაკვირველია, უფრო ადვილი გასაგონია...~. დროთა განმავლობაში ,,დიდი სტატიების~ ბეჭდვის აუცილებლობაც გაჩნდა. ,,დროება~ ვერც ვრცელი მოცულობის მხატვრული ტექსტების გამოქვეყნებას ახერხებდა და ყოველივე ამან გაზეთის მესვეურთა წინაშე ბუნებრივად დასვა ლიტერატურული დამატების გამოცემის საკითხი. 
,,დროების~ ლიტერატურული დამატების გამოცემა სერგეი მესხის ინიციატივა იყო. 1869 წელს, მას შემდეგ, რაც ,,დროების~ რედაქტორობა ითავა, ს. მესხი თბილისიდან პეტერბურგში სწერს კირილე ლორთქიფანიძეს _ ,,შეიძლება... წელიწადში სამი დამატება მაინც გამოვსცე~. იდეის განსახორციელებლად `დროების~ რედაქტორმა დახმარება სთხოვა თანამოააზრეებს (საზღვარგარეთიდან ახალდაბრუნებულ ნიკო ნიკოლაძეს, აგრეთვე: აკაკი წერეთელს, კირილე ლორთქიფანიძეს). 1870 წელი დასჭირდა ლიტერატურული დამატების მომზადებას, იმავე წლის დასასრულს დამატება დაიბეჭდა კიდევაც  ,,კრებულის~ სახელწოდებით, 1871 წლის იანვარში ტირაჟის ნაწილი გასაყიდად გამოიტანეს, ნაწილი კი უფასოდ დაურიგეს ,,დროების~ ხელის მომწერებს (,,კრებულის~ I წიგნის დასაბეჭდად ცენზურის ნებართვა 1870 წ. 30 დეკემბერსაა გაცემული).

1871 წლის თებერვლის დასაწყისში მკითხველმა მიიღო კიდევ ერთი ნომერი ,,კრებულისა~, მანამდე კი, 25 იანვარს, გიორგი წერეთელმა კავკასიის მეფისნაცვალს, დიდ მთავარ მიხეილ ნიკოლოზის ძეს (რომანოვს), წარუდგინა ოფიციალური თხოვნა ყოველთვიური ლიტერატურული ჟურნალის, ,,კრებულის~, გამოცემის შესახებ. 
1871 წლის 9 აპრილს მეფისნაცვლის მთავარი სამმართველოს უფროსმა, ბარონმა ალექსანდრე ნიკოლაიმ, კავკასიის საცენზურო კომიტეტს ოფიციალურად აცნობა, რომ გიორგი წერეთელს მიეცა ჟურნალ ,,კრებულის~ გამოცემის უფლება. აპრილშივე გამოვიდა მესამე ნომერი (ცენზურის ნებართვა გაცემულია 30 მარტს) და არსებითად აქედან იწყება ,,კრებულის~, როგორც დამოუკიდებელი პერიოდული გამოცემის (ჟურნალის) ისტორია [,,კრებულის~ პირველი ორი ნომერი ,,დროების~ ლიტერატურული დამატება რომ იყო, ამაზე მეტყველებს ს. მესხის ,,ფელეტონიც~ (,,დროება~, 1871, #11), რომელშიც ნათქვამია:  ,,ჩვენს ენაზე ორი ახალი წიგნი გამოვიდა, სახელათ ,,კრებული~. ახლა ჩვენ შევიტყვეთ, რომ უფ. გ. წერეთელს განუზრახავს გამოსცეს ახალი ჟურნალი ამავე სახელით. პირველ ორ წიგნსაც სრულიად ჟურნალური ხასიათი ჰქონდა~].  მიუხედავად იმისა, რომ ,,კრებული~ დამოუკიდებელ გამოცემად იქცა, მან პრინციპულად შეინარჩუნა მჭიდრო სარედაქციო და იდეური კავშირი ,,დროებასთან~. საკმარისია ითქვას, რომ მკითხველს შეეძლო ამ ორი გამოცემის გამოწერა როგორც ცალ-ცალკე, ისე - ერთად. ,,კრებულის~ მესამე ნომრის გამოსვლასთან დაკავშირებით  ,,დროებაში~ გამოქვეყნდა სარედაქციო განცხადება: ,,ამ ორ გამოცემას შუა, ხელის მოწერას გარდა, სხვა კავშირიც იქნება. ორივე რედაქციის აზრით,   გაზეთს  ,,დროებას~ ის დანიშნულება უნდა ჰქონდეს, რომ მკითხველი მასში ახალ ამბებს, თანამედროვე ცხოვრების გაკვრით გამოსახვას და დაფასებას პოულობდეს. გაზეთს საკმაო ადგილი არა აქვს მოთხრობებით, კომედიებით, რომანებით, დაწვრილებული ისტორიული სტატიებით, ვრცელი კრიტიკით და სწავლული გამოკვლევით გააცნოს მკითხველი ძველ და ახალ ბუნების და კაცობრიობის ცხოვრებას. ეს შრომა წიგნის, ჟურნალის საქმეა და ეს საქმე იკისრა ,,კრებულმა~; ჩვენ კი გვიკისრია გაზეთის საქმე. ამნაირათ, ,,კრებული~ და ,,დროება~ ჩვენ ლიტერატურაში ერთი მეორის დამხმარი და შემავსებელი იქნებიან~.
ითვლება, რომ ინიციატორებმა სახელწოდება ჟურნალს თავდაპირველად რუსული ტრადიციის მიბაძვით შეურჩიეს _ თემატური პერიოდული გამოცემებისათვის სახელწოდებად  ,,კრებულის~ (`Сборник~) შერჩევა გავრცელებული იყო რუსულ პერიოდიკაში და, მისი ანალოგიით, კავკასიის რუსულენოვან პერიოდიკაშიც: ,,Сборник Кавказского общества сельского хозяйства~, ,,Сборник сведений о кавказских горцах~ და სხვ.; შემდეგ, როდესაც  ,,კრებულის~ სალიტერატურო და საზოგადოებრივ-პოლიტიკურ ჟურნალად გარდაქმნა გადაწყდა, მას თავდაპირველი სახელწოდება ძირითადად ორი მიზეზის გამო შეუნარჩუნდა:
ა) ასე უფრო ადვილი იყო ხელისუფლებისაგან ნებართვის მიღება (ხდებოდა არსებული გამოცემის ტრანსფორმაცია და არა ახალი გამოცემის დაარსება). 
ბ) ჟურნალის სახელწოდებას ნიკო ნიკოლაძემ ახალი შინაარსი შესძინა _ იგი გულისხმობდა არა ერთ კრებულში სხვადასხვა ხასიათის ტექსტების თავმოყრას, არამედ ერთი მიზნითა და ერთი იდეით შეკავშირებული ადამიანების ერთობლიობას (კრებულს). ამ მოსაზრებას ადასტურებს ნ. ნიკოლაძის ქალიშვილის, რუსუდან ნიკოლაძის, ერთი მოგონებაც: ,,მათი ჯგუფი ( ,,კრებულელები~) ამ სიტყვას ,,Боевая дружина~-ს შესატყვისად იყენებდა და არა ,,Сборник~-ის მნიშვნელობით~. დ. ჩიკვილაძის მიხედვით, ამასვე უნდა ადასტურებდეს ჟურნალის სახელწოდების გრაფიკული გამოსახულებაც _ ერთმანეთში მჭიდროდ გადაწნული ასოები (1873 წლის ბოლო ნომრებში ჟურნალის სახელწოდების დაწერილობა სადა და ერთმანეთისაგან დაშორებული ასოებით შეიცვალა და გარეკანზე გამოცემის პროფილის განმსაზღვრელი სიტყვებიც გაჩნდა _ ,,სალიტერატურო ჟურნალი~). 
ცალკე საუბრის თემაა ,,კრებულის~ რედაქტორის ვინაობის საკითხი. როგორც ითქვა, თხოვნა ახალი ჟურნალის დაარსების თაობაზე ხელისუფლებას გიორგი წერეთელმა წარუდგინა და ხელისუფლებამაც რედაქტორ-გამომცემლად ის დაამტკიცა. ასეთი ვითარება შემდგომშიც შენარჩუნდა, თუმცა ეს საქმის მხოლოდ ფორმალური (ოფიციალური) მხარე იყო. სინამდვილეში ,,კრებულის~ ფაქტობრივი რედაქტორი (ისევე, როგორც მისი იდეური საფუძვლებისა და ლიტერატურულ-პუბლიცისტური პროფილის განმსაზღვრელი) იყო ნიკო ნიკოლაძე (სხვას ყველაფერს თავი რომ დავანებოთ, ერთ თავის ავტობიოგრაფიაში ნ. ნიკოლაძე გარკვევით წერს _ ,,[1870] წლის დასასრულს დავაარსე ჟურნალი ,,კრებული~, რომელსაც ერთპიროვნულად ვხელმძღვანელობდი...~). ამას გარდა, ნ. ნიკოლაძე შეძლებული მამის შვილი იყო და ჟურნალის გამოცემას საკუთარ სახსრებსაც ახმარდა (ხელის მომწერთაგან შემოსული თანხა გამოცემის უზრუნველსაყოფად საკმარისი არ იყო). 1872-1873 წლებში ნ. ნიკოლაძეს რამდენჯერმე მოუხდა საზღვარგარეთ წასვლა და მისი თბილისში არყოფნისას სარედაქციო საქმეებს კირილე ლორთქიფანიძე ხელმძღვანელობდა (1873 წლის ოქტომბერში კ. ლორთქიფანიძე ჟურნალის რედაქტორად ოფიციალურადაც კი დამტკიცდა). ეს ყოველივე იწვევდა ,,კრებულის~ გამოცემის შეფერხებას (შიგადაშიგ _ დროებით შეწყვეტასაც), თუმცა ნ. ნიკოლაძე თბილისში დაბრუნებისთანავე უკიდურესი ძალისხმევით ახერხებდა გამოტოვებული ნომრების ზედიზედ გამოცემას. 
ბუნებრივად დაისმის კითხვა: თუკი ,,კრებულს~ ფაქტობრივად,  ნ. ნიკოლაძე ხელმძღვანელობდა, რატომ უნდა ყოფილიყო გ. წერეთელი ჟურნალის ოფიციალური რედაქტორი? საქმე ისაა, რომ ნ. ნიკოლაძე ითვლებოდა პოლიტიკურად არაკეთილსაიმედო პირად, იგი ახალდაბრუნებული იყო საზღვარგარეთიდან, _ არსებითად ემიგრაციიდან, - და მისი წარდგენა ,,კრებულის~ ოფიციალურ რედაქტორ-გამომცემლად, რასაკვირველია, წინასწარვე იქნებოდა მარცხისათვის განწირული. ასე რომ: ,,არსებობის მთელ პერიოდში... ,,კრებულს~ თითქმის განუწყვეტლივ  სათავეში ედგა ნიკო ნიკოლაძე...  ,,კრებულის~ 22 ნომრიდან 19 ნომერი უშუალოდ ნ. ნიკოლაძის მიერ არის მომზადებული და დაბეჭდილი~ (ალ. კალანდაძე). 
,,კრებული~ იბეჭდებოდა  ,,დუბელირის (გ. წერეთლისა და ამხანაგობის)~ სტამბაში [მოგვიანებით სახელი შეეცვალა _ ,,გ. წერეთლისა და ამხ. (დუბელირის) სტამბა~]. ბოლო ნომრები დაიბეჭდა ,,მელიქიშვილის და ამხ.~ სტამბაში. რედაქცია თავიდან იმყოფებოდა სერგის (ამჟამად ივ. მაჩაბლის) ქუჩაზე, 1873 წელს - სოლოლაკში, სოლ. მირიმანოვის სახლში.
,,კრებული~ ვრცელდებოდა როგორც მთელს საქართველოში, ისე რუსეთში (ძირითადად, რუსეთის უმაღლეს სასწავლებლებში) და საზღვარგარეთ მცხოვრებ ქართველთა შორისაც (პარიზი, ციურიხი, ჟენევა და სხვ.).
,,კრებულის~ მუშაობას სისტემატურად  აფერხებდა  ცენზურა, რაც იწვევდა ცალკეული ნომრების დაგვიანებას, დასაბეჭდად მომზადებული ტექსტებიდან მონაკვეთების ამოშლას (ასე, მაგალითად,  გიორგი წერეთლის პუბლიკაციაში ,,რა გვეჭირვება?~,  მთელი რიგი მონაკვეთებისა, -  და ზოგან თითქმის მთელი გვერდიც კი, - წერტილებით, ანუ ცენზურის მიერ ამოღებული ადგილებით, არის დაფარული; ანალოგიური ვითარებაა იმავე გ. წერეთლის წერილშიც _ ,,ჩვენი საზოგადოების ქრონიკა~; ცენზურა შეუბრალებლად ,,ჩეხავდა~ სხვა ავტორების, მათ შორის, ილია ჭავჭავაძის, თხზულებებსაც). ამ საკითხთან დაკავშირებით, ს. მესხი  ,,დროებაში~ (1873, #13) წერდა: ,,ჩვენ ნამდვილად ვიცით, რომ ეს უკანასკნელი სამი წიგნი ,,კრებულისა~ შარშან დეკემბერში იყო სრულიად მზათ, მაგრამ შემდეგ იმდენი წვალება, იმდენი    წეწა-გლეჯა გამოიარა, თუ გარეგანი და თუ შინაგანი მიზეზის გამო, რომ გამოსვლით კი თებერვლის დამლევამდე ვერ გამოვიდა~. 
ზემოთ ითქვა, რომ  ,,კრებულის~, როგორც დამოუკიდებელი პერიოდული გამოცემის, ისტორია მესამე ნომრიდან იწყება - სწორედ ამ ნომერში გამოქვეყნდა გამოცემის ფაქტობრივი ხელმძღვანელის, ნიკო ნიკოლაძის, საპროგრამო ხასიათის წერილი ,,კრებულის~ დანიშნულებაზე~, აგრეთვე, იმავე ავტორის პროგრამული მნიშვნელობის წერილები სალიტერატურო კრიტიკისა (,,კრიტიკა და მისი მნიშვნელობა ლიტერატურაში~) და განათლების (,,საზოგადო საქმეები. ახალგაზრდობის აღზრდა~) საკითხებზე.
ნ. ნიკოლაძის წერილში ,,კრებულის~ დანიშნულებაზე~ ჩამოყალიბებულია ჟურნალის საზოგადოებრივ-პოლიტიკური პროფილი და მიზანდასახულობა: 
,,კრებულს~ ისეთივე მიზანი აქვს, როგორიც უნდა ჰქონდეს თავის სიცოცხლეში ყოველ პატიოსან და ხეირიან კაცს, ესე იგი თავისი საზოგადოების ბედნიერება~ _ წერს ნ. ნიკოლაძე და იქვე განმარტავს, რომ ბედნიერება ისეთ საზოგადოებრივ გარემოში მიიღწევა, სადაც თითოეულ ადამიანსა და მთლიანად საზოგადოებას საკუთარი ნიჭის, შესაძლებლობებისა და ინტერესების რეალიზაციის საშუალება ეძლევა. ამგვარი ბედნიერების მიღწევა იმთავითვე იყო კაცობრიობის მიზანი, ხოლო ამ მიზნის პრაქტიკულ განხორციელებას ხელს ის უშლის, რომ ადამიანს თავისი ბედისა თუ უბედობის წყაროდ ზეგარდმო ან სტიქიური ძალები მიაჩნია და არა კაცობრივი უნარი _ თვითონვე გამოჭედოს საკუთარი ცხოვრება: ,,ასე უნებებია ბედს, ფიქრობენ საზოგადოდ ამ საგანზე. მაშ, დავემორჩილოთ მის წმინდა განგებას... ეს ღვთის ნებააო, ღმერთს ასე გაუჩენიაო და ჩვენ აბა რა ხელი გვაქვს მის ნებას ვეწინააღმდეგოთო~. სინამდვილეშიო, _ განაგრძობს ავტორი, _ ,,კაცის ბედზე ძლიერი გავლენა აქვს თვითონ კაცს~, რომელსაც შეუძლია ბუნებრივი პირობების გარდაქმნა, გაუმჯობესება და ,,თავის სასარგებლოდ მოწყობა~. ამისათვის კი საჭიროა ბუნების კანონების გამორკვევა, ,,ბუნების დამჩაგვრელი ძალისგან გათავისუფლების სურვილი~ და ნიჭით, ცოდნითა და შრომით ცხოვრებისეული დაბრკოლებების (არახელაყრელი ბუნებრივი პირობები, ეპიდემიები და სხვ.) დაძლევა: ,,კაცისათვის, რომელიც ამ ქვეყანაში ბედნიერებას და ხეირიან ცხოვრებას ეძებს, ყველაზე უსაჭიროესი ცოდნა _ ბუნების გამოკვლევაა. არც ერთი ცოდნა არ აძლიერებს კაცის გონებას ისე, როგორც ბუნების ცოდნა~. 
მაგრამ ერთია ბუნების კანონთა ცოდნა, ხოლო მეორე _ ამ ცოდნის პრაქტიკული გამოყენება ცხოვრების გასაუმჯობესებლად: ,,ის ცოდნა, რომელიც იკვლევს, თუ რა გზით უფრო სასარგებლოთ შეიძლება სხვა და სხვა სიმდიდრის შეძენა, ერთი სიმდიდრის მეორეში გაცვლა, რანაირათ უნდა მოქმედებდეს ამ შემთხვევებში საზოგადოება და მისი წარმომადგენელი მმართებლობა და რა გაწყობილება (სისტემა, წყობა _ თ. ჯ.) გამოსადეგია ამ საქმეებში... ეს საგანი ეკუთვნის ,,საზოგადოების მეცნიერებას~ (Общественная наука), რომელიც ამ შემთხვევაში ,,ბუნების მეცნიერებას~ ავსებს და თან მის კერძო ნაწილს შეადგენს~.
,,ჩვენ გვაკლია ეს ცოდნა, _ ეს ნამეტნათ რბილათ არის ნათქვამი, უნდა გვეთქვა: ჩვენ არაფერი გაგვეგება ამ ცოდნისა~ _ ამბობს ნ. ნიკოლაძე და ყოველივე ამის ძირითად მიზეზად ქართველთა ისტორიულ ბედუკუღმართობას ასახელებს, კერძოდ იმას, რომ მტერთა განუწყვეტელი თავდასხმების პირობებში ,,ჩვენ ხალხს არც დრო და არც შეძლება ჰქონდა თავის საკუთარ ცხოვრებას დაკვირვებოდა და იმ ნაირათ გაეწყო თავისი მდგომარეობა, როგორაც მის სარგებლობას და სიკეთეს შეეფერებოდა... ოსმალო, სპარსი, ლეკი თითქმის ყოველ დღე გვესეოდა თავზე...~. და ოჯახების სიმტკიცე და თავისუფლება. ოღონდ უწყალო და ამკლებელ გარეგან მტერს გადარჩენოდა ჩვენი ხალხი, და შინ რა ბედი დაემართებოდა, რა გაწყობილებაში იქნებოდა (როგორ სისტემას, წყობას შექმნიდა _ თ. ჯ.), ამას ის აღარ ეძებდა~. უბედურება ისიც იყო, რომ ყველა მეზობელი, რომელიც მაშინ ქართველ ხალხს გარს ერტყა, აგრესიულად იყო მის მიმართ განწყობილი და თანაც ,,ყველანი იმნაირივე ველურ და ადამის წლის მდგომარეობაში იყვნენ, როგორც ჩვენ თვითონ... იმათაც ჩვენსავით თავიანთი მახინჯი საზოგადო გაწყობილება ღვთის განგებისგან დაწესებულათ მიაჩნდათ. ისე რომ, მისი გაუმჯობესების, შეცვლის ან გადასხვაფერების აზრი იმათ თავის დღეშიაც თავში არ მოსვლიათ~. 
ერთი მხრივ, საკუთარ ქვეყანაში დატრიალებულმა უბედურებებმა, ხოლო მეორე მხრივ, აგრესიულ და კულტურული თვალსაზრისით გაქვავებულ სამეზობლო სივრცეში გამომწყვდევამ (განათლებული სამყაროსგან იძულებითმა იზოლაციამ), ნიკო ნიკოლაძის შეხედულებით, გამოიწვია საქართველოში განათლებისა და ,,ცხოვრების მეცნიერებათა~ სრული დეგრადაცია და გადაგვარება. 
სად არის გამოსავალი? 
გამოსავალი, ავტორის აზრით, ისაა, რომ ახალი (დღევანდელი) სახელმწიფოებრივ-პოლიტიკური სისტემა და წყობა ,,ევროპულ წესსა და ცხოვრებასთან, ევროპულ მეცნიერებასთან~ დაახლოების საშუალებას იძლევა. თვითონ ევროპელ ხალხებს ,,პირდაღებული და გულხელდაკრებილი კი არ მოუცდიათ ამ ბედისთვის, და არც ეს სიკეთეები ზეციდან ჩამოცვენიათ. არა, იმათ ძლიერ ბევრი უშრომიათ, ბევრი უმეცადინებიათ, ბევრნაირი საცადი უსინჯავთ, სანამ ეხლანდელ თავიანთ მდგომარეობას და მღიმარე ბედს მოიპოვებდნენ... ჩვენ უნდა დავაკვირდეთ და გამოვიკვლიოთ, თუ რანაირათ და რა გზით მიაღწიეს განათლებულმა ხალხებმა თავიანთ კეთილდღეობამდი, რა და რა წესი და გაწყობილება მოუგონიათ იმათ ამ კეთილდღეობის დასაფუძნებლათ და გასაძლიერებლათ. ჩვენ არც ამ გზას ვიცნობთ ჯერ, არც ამ წესს. ჩვენი უმეცრება ამ საგნებში ისეთი უსამზღვროა, რომ ზოგიერთი იშვიათი განათლებული პირებიც რომ გვირევია ჩვენში, იმათაც არ იციან ხეირიანათ ეს გზა და ეს წესი. საზოგადოება ხომ, რასაკვირველია, სრულიად უმეცარია ამ საქმეში~[footnoteRef:1]  [1:  უფრო ადრე იგივე თვალსაზრისი ჩამოაყალიბა დიმიტრი ყიფიანმა: ,,მეცხრამეტე საუკუნეში სირცხვილიც კია, ჩვენ, ქართველებმა, არ ვიცოდეთ, ვინ სად როგორ არის, რასა ფიქრობს, რასა მოქმედებს და რას მიელტვის. დიახ, ჩვენ ვხედავთ, როგორათაც ევროპიელებსთ უყვარსთ თავიანთი მშობელი მამული და ცდილობენ მისს ამაღლებისათვის, ძლიერებისათვის და დიდებისათვის; ვხედავთ, როგორათაც ისინი მოუღალავათ მიელტვიან გონების განათლებასა, გულის განვითარებასა, ხელოვნების გამშვენიერებასა და როგორათაც, ამიტომ, შეუპოვრად და თავშეწირულობით ებრძვიან ბუნებასა, გამოიკვლევენ იმისს კანონებსა და, ჰპოებენ რა იმისს საიდუმლოებასა, განავრცელებენ მით სწავლასა. სწავლა ნათელია და გვიჩვენებს კაცის დიდ დანიშნულებასა... ევროპიელების მაგალითი გვასწავლის, რომ კაცმა უნდა მოუღალავად ამუშაოს გონება და ხელი, და უფრო საზოგადო სარგებლობისათვის. ნურავინ შეშინდება ფიქრით, რომ ისი დაჰკარგავს საკუთარს სარგებლობასა, თუ საზოგადო სარგებლობისათვის ღვაწლს დასდებს... ნაყოფი ერთის მხრით დიდად შეემატება მამულსა, მეორეს მხრით, გადიქცევა პატრონისვე საკუთრებად და მით ისარგებლებს ისი. ყოველივე მზათა გვაქვს _ ევროპიელებისაგან მოფიქრებული, გაკეთებული და საქმეში შემოტანილი. ჩვენღა, რომელთაც არაფერზე შრომა არა გავიწევია-რა, გვრჩება მხოლოთ, რომ ეს მზათ შემუშავებული მივითვისოთ ჩვენ სასარგებლოდ. ჩვენ მოგვინდება არც მეასედი იმ შრომისა, რომელიც ევროპიელთ გასწიეს. იმედი მაქვს, ყველა დამეთანხმოს ამაზედ, იმიტომ, რომ თავდაპირველი მოძებნა, მოპოება, გაკეთება და გამშვენიერება საგანისა უფრო ძნელია, ვიდრე გაცნობა და მითვისება ამ საგანისა სწავლით. ახლა მოვიხედოთ ჩვენსკენ... ყველას სძინავს! არავისი გონება და ხელი არ მუშაობენ! ყველა მიემზგავსება იმ ყრმასა, რომელიც გულაღმა იწვა ყურძნის ქვეშ და ნატრობდა, რომ ყურძენი თვითან ჩავარდნოდა პირში. ყრმას სურვილი მაინც ჰქონდა; ჩვენღა განა სურვილიც კი გვაქვს? 


 

] 

მაშასადამე, ევროპელებს სწორედ ამაში უნდა მივბაძოთ -  განათლების გავრცელებაში, მეცნიერების ათვისებაში, სამართლიანობის დამკვიდრებაში, ზნეობრიობის გაუმჯობესებაში, გონების გახსნაში, პატიოსან აღებ-მიცემობაში და ყოველივე ეს იმ შემთხვევაში იქნება შესაძლებელი, თუ საზოგადოებრივ წიაღს ღირსეული წინამძღოლების წარმოშობის უნარი აღმოაჩნდება, რამდენადაც, ,,ქვეყანაში ჯერ არც ერთი სიკეთე, არც ერთი სასარგებლო საქმე არ გარიგებულა უხეირო და სუსტი კაცის ხელით, არც ერთი ამამაღლებელი აზრი არ დაბადებულა მის თავში. რაც კაცობრიობას სახეირო და სასახელო რამ ღირსებია თავის სიცოცხლეში, ეს ყველაფერი გაუკეთებია მისთვის მართალი და პატიოსანი ხასიათის პირებს, რომელნიც თავიანთი აზრით, მოქმედებით და ხასიათით ამშვენიერებენ, აუკეთესებენ და ასახელებენ კაცობრიობას. უწმინდური ხელით წმინდა რამ თავის დღეში არ გაკეთებულა... ყოველ საქმეს, ყოველ მიზანს კაცის შრომა და ძალა სჭირია, ისეთი შრომა და ძალა, რომელსაც ათასნაირი დაბრკოლების დათრგუნვა შეეძლოს... ათასჯერ და ათი ათასჯერ უმეტესი შრომა და ჯაფა სჭირია იმას, ვისაც მხედველობაში საზოგადო საქმე და ხალხის სარგებლობა უნდა ჰქონდეს... საზოგადო ცხოვრება ისეთ რიგად იმართება ყოველგან, რომ საერო, საქვეყნო საქმეებს სანდო პირები მართავენ. იმათ უკისრიათ მთელი საზოგადოების წინმძღოლობა, მისი სარგებლობის და კეთილ-დღეობის დაცვა და ყურისგდება, მისი ბედის გაუკეთესება... დაბრკოლების მოსაცილებლად, მიზნის მისაღწევათ, ესე იგი საზოგადო ბედის გასაუკეთესებლათ, საჭიროა საზოგადოებისთვის მხნე, გონიერი, შეურყევლათ პატიოსანი და ნიჭიერი პირები, რომელთაც თავის საკუთარი სარგებლობა და მიზანი სრულიადაც არ უნდა ჰქონდეთ, რომელნიც საზოგადო საქმისთვის უნდა ცხოვრებდენ და საზოგადო მიზნისთვის უნდა კვდებოდენ~.
ნ. ნიკოლაძე საზოგადო და საქვეყნო საქმეებისათვის თავგანწირულ პირებს ,,დედამიწის მარილს~ უწოდებს და მათ ფუნქციად მიიჩნევს, დაარწმუნონ საკუთარი (პირადული) ინტერესების ნაჭუჭში გამომწყვდეული, საზოგადოებრივი პრობლემებისა და საყოველთაო მორალური პრინციპებისადმი გულგრილად განწყობილი ადამიანები, რომ ,,საზოგადო სიკეთე ჩვენი, ესე იგი შენი და ჩემი, სიკეთეა, რომ რაც უფრო მკვიდრი და ვრცელია საზოგადო სარგებლობა, მით უფრო მკვიდრ და შეურყეველ საფუძველზე დამყარებულია ყოველი კერძო პირის სიკეთე და კეთილდღეობა~. სწორედ ამგვარ პირთა წარმატებული ძალისხმევით მიიღწევა ,,ყველას და თითოეულის ბედნიერება~. დღესდღეობით კიო, _ განაგრძობს ავტორი, _ ,,ჩვენ შეურყევლათ ვსტკბებით ჩვენ საკუთარს კერძო ცხოვრებაში, სანამ ჩვენ საკუთარ ტყავს არ შეეხება ის სენი და ის ვნება, რომელიც წინეთ ჩვენს მახლობელს მიადგა. მაშინ კი ჩვენ ხმა-მაღლა ღრიალს და გოდებას ვიწყებთ. მაგრამ, ჩვენს უბედობას მახლობელი იმნაირივე გულგრილობით დასცქერის, როგორითაც ჩვენ მის უბედურებას დავყურებდით; თითო თითოს, ცალ-ცალკე, ნელ-ნელა, შეუნიშნავად გვჭამს ჩვენი ზნეობითი სენი და ჩვენ კი, უხასიათობისა (ნების სიმტკიცის არქონის _ თ. ჯ.) და უზრუნველობის გამო, არ ვსცდილობთ, რომ ერთად, ძმურად თავიდან მოვიცილოთ ზემოხსენებული სენი, რომელიც ყველას ცალ-ცალკე, მაგრამ მაინც ყველას ერთნაირათ, გვაწუხებს და გვამდაბლებს~.
და ვინაიდან, პრესის დანიშნულება ისაა, ,,საზოგადო მდგომარეობა გამოხატოს და საზოგადო მიზანს მიუახლოვოს თავისი საზოგადოება~, ჟურნალი ,,კრებულიც~ სწორედ ამისთვის დაარსდა _ გამოარკვიოს, ,,რა გზით და რანაირად შეუძლია საზოგადოებას ხეირიანი ცოდნის, შრომის და პატიოსანი ხასიათის შეძენა და სასარგებლოდ მოხმარება~. ,,კრებულმა~ ყოველი პატიოსანი ხერხით უნდა სცადოს საზოგადოებრივი განხეთქილების, ,,ერთმანეთის გლეჯის, ერთი მეორის შეუბრალებლობის~ აღმოფხვრა, შეძლოს საერთო მიზნებისა და საჭიროებების გარშემო საზოგადოებრივი თანხმობისა და კონსოლიდაციის მიღწევა და საზოგადოებაშივე არსებული ყველა რესურსის მიმართვა ,,საზოგადო სარგებლობისა და სიკეთისაკენ~.[footnoteRef:2] [2:   შეადარე.: ,,თუ ჟურნალს უნდა კეთილსვინდისიანად აღასრულოს თავისი ძნელი საქმე, უნდა თვალგაფაციცებით თან აჰყვეს აწინდელ ცხოვრებასა, რათა ყოველ აღმოშობილ ფაქტსა თვალი და გონება ადევნოს; ყოველ აზრის საკეთილო მოძრაობას გზა მიჰსცეს, ყოველიფერი შენიშნოს და ყოველსფერს პასუხი გაჰსცეს, ერთის სიტყვით, უშველოს ცხოვრების წინ ფეხის გადადგმასა გასამჯობინებლად, გასაკეთებლად~ (ი. ჭავჭავაძე. `საქართველოს მოამბეზედ~).] 

,,კრებულის~ პუბლიცისტიკაში წამყვანი ადგილი სოციალურ-ეკონომიკურ საკითხებს უჭირავს. ჟურნალის პუბლიცისტურ მიმართულებასა და დონეს ძირითადად ორი ადამიანი განსაზღვრავდა: ნიკო ნიკოლაძე და გიორგი წერეთელი; ისინი კი საქართველოს მომავალს მრეწველობისა და ვაჭრობის განვითარებას უკავშირებდნენ. ამასთანავე, ,,კრებულის~ პუბლიცისტიკა გამოირჩევა უაღრესი პრაქტიციზმით - ,,რა უნდა ავაშენოთ? როგორი საქართველო უნდა შევქმნათ? ეს პრობლემა მთელი თავისი სიძლიერით წამოიჭრა პრაქტიკულად მოაზროვნე ინტელიგენციის წინაშე~ (ს. ხუნდაძე). ჟურნალის მესვეურთა და ავტორთა სოციალური და პოლიტიკურ-ეკონომიკური მსოფლმხედველობის ძირითად საფუძველს ევროპული სოციოლოგია წარმოადგენდა. სიმონ ხუნდაძე ,,კრებულელთა~ მსოფლმხედველობასა და ჟურნალისტური მოღვაწეობის მიზანდასახულობაზე მსჯელობისას აღნიშნავდა: ,,ეს ჯგუფი შეიარაღებული იყო ევროპული მეცნიერებით: პოლიტიკური ეკონომიის პრინციპებითა და საზოგადოებათმეცნირების დებულებებით... ინტელიგენციამ ბურჟუაზიული პროგრამა წამოაყენა, საქართველოს მოუწოდა ახალი, ევროპული შინაარსის ეკონომიური ურთიერთობისა და ძველ ფეოდალურ საზოგადოებასთან კავშირის გაწყვეტისაკენ.~ ჩვენ დავსძენთ, რომ ,,კრებულის~ მესვეურები და ავტორები, _ ვთქვათ, ,,მნათობისაგან~ განსხვავებით, _ უჩვეულო იდეურ-მსოფლმხედველობრივი სიცხადითა და მონოლითურობითაც გამოირჩეოდნენ.
საქართველოში საზოგადოებრივი ცხოვრებისა და ეკონომიკური სისტემის ევროპეიზაცია ,,კრებულის~ პუბლიცისტებს პროგრესის ერთადერთ გზად მიაჩნდათ, თუმცა ამ პროცესში რეალურ საფრთხეებსაც ხედავდნენ და, შესაბამისად, საგანგებოდ უსვამდნენ ხაზს ადგილობრივი ინიციატივების სასიცოცხლო მნიშვნელობას. ამ მხრივ, უაღრესად საყურადღებოა გიორგი წერეთლის წერილი _ ,,საამხანაგო ბანკები (იმათი მნიშვნელობა და დაწყობილება)~ (,,კრებული~, 1872, #8-9), რომელშიც ავტორი სხვა რაკურსით სვამს (და აკონკრეტებს კიდევაც) ერთ-ერთ საკითხს, რომელზეც ნ. ნიკოლაძე მსჯელობს ზემოთ განხილულ წერილში. კერძოდ, ევროპულ სამყაროსთან ეკონომიკური და სავაჭრო ურთიერთობები ჩვენთვის მხოლოდ მაშინ იქნება სასარგებლო, თუ ამ ურთიერთობებს ცოდნას, აქტიურობას (პრაქტიციზმს) და საკუთარი ინტერესების უცილობელ გათვალისწინებას დავახვედრებთ. წინააღმდეგ შემთხვევაში, არათუ მატერიალურ ინტერესებს ვერ დავიკმაყოფილებთ, შესაძლებელია, საერთოდ სამშობლო გამოგვეცალოს ხელიდან. 
,,ყოველს ცუდს გარემოებას ხალხის ცხოვრების წასახდენათ მოვლინებულსაც უეჭველათ მოუხერხდება რამე. ყოველს ერს შეუძლიან აიცდინოს თავიდგან იმის მომაკვდინებელი სენი, თუ კი იხმარს მოსაგერებელს ღონისძიებას და ხელ-გულ დაკრეფილი არ დადგება~ _ წერს გ. წერეთელი და განაგრძობს: რკინიგზა გავიყვანეთ ფოთსა და თბილისს შორის, მაგრამ  ,,გამოჩნდა, რომ რკინის გზა ყოფილა გამართული იმ განათლებული ხალხებისთვის, რომელთაც ნამუშევრისა და ნაწარმოების უმრავლესობა (სიჭარბე _ თ. ჯ.) აწუხებდათ, შემოსატანი მოხერხებული გზა არ ჰქონიათ ჩვენში და თურმე რკინის გზა უნდოდათ გაემართათ, რომ შესძლებიყოთ იმათი შემოტანა და გასაღება... ამ შრომის ბრძოლაში ჩვენ რაღა შეგვიძლიან?
იმათ აქვთ ფული, ჩვენ არა. იმათ აქვთ სწავლა, ჩვენ არა. იმათ იციან ყოველნაირი ხელობა, ჩვენ კი არა ვიცით-რა. იმათ აქვთ ქარხნები, ჩვენ კი არაფერი. მაშ გამოჩნდა, რომ ჩვენი რკინის გზა აპირებს ჩვენსავე ქვეყანაში უფულო, უსწავლელის, მოხელობის (წარმოების _ თ. ჯ.) უცოდინელის საქართველოს, ანუ უკეთ ვთქვათ, კავკასიის ერების შებმას მდიდარ ევროპის ხალხებთან, რომელთაც აქვთ აუარებელი სიმდიდრე, საუკეთესო იარაღები, ყოველი ხელობის სწავლა, დიდი მეცნიერება და ამის შემდეგ შენ თვითონ გამოიცან, მკითხველო, ვის დარჩება ბურთი და მოედანი შემდეგში?.. 
აი, რას გვეუბნებიან განათლებული ხალხები: ,,გინდათ, რომ თქვენც ჩვენსავით ყოველნაირი მოხელობა გამართოთ და ამზადოთ საქონელი სხვებზე მისასყიდათ, მაშ ჩვენსავით ცოდნით იმუშავეთ და იაფათ აკეთეთ. თუ არა და თქვენსავე საქონელს [მატყლი, ბამბა, ხე, რკინა, სპილენძი, ქონი, ფისი და სხვ.] ჩვენ გადავაკეთებთ ჩვენს ქარხნებში, მოგიტანთ და ისე იაფათ მოგყიდით, რომ თქვენს შინაურს ხელოსნებს (მწარმოებლებს _ თ. ჯ.) არ შეეძლოთ ისე კარგი საქონლის კეთება, არც ისე იაფათო. ამის გამო თქვენ იმათს კეთებას და ყოველნაირ მოხელეობას თავს დაანებებთ. მაშ, რას იზამთ, რომ არ დაანებებთ, როცა ჩემგან მოტანილს უკეთესს ნაკეთებს საქონელს პირველად უფრო იაფი ფასი ექნება, ვინამც თქვენს გლახა ნაკეთებსა. ამ სახით, ყოველნაირს მოხელეობაზე (წარმოებაზე _ თ. ჯ.) ხელს აიღებთ. მაშინ თქვენგან მოუხმარებელს თქვენი ქვეყნის სიმდიდრეს რაც შეიძლება იაფათ მოგვყიდით _ და რომ არ მოგვყიდოთ, არ შეგიძლიანთ _ თქვენ ფული არ გექნებათ... ჩვენ კი ამ საქონელს წავიღებთ, გადავაკეთებთ მაუდათ, ჩითათ, ტილოთ, სანთლათ და მრავალ სხვა ნივთათ, რკინის იარაღებათ, და როგორც გვინდა, მერე ისე ძვირათ მოგყიდით. რა გზა გაქვთ, რომ არ იყიდოთ. უიარაღოთ ხომ ვერ გასძლებთ და გაკეთება კი არ შეგეძლებათ. ამ სახით ყოველგვარს თქვენი ქვეყნის ბუნებრივ სიმდიდრეს იაფათ გამოგართმევთ, გადავაკეთებთ იმათ ჩვენს ქარხნებში, მოგიტანთ და, რაც შეიძლება, ძვირათ მოგყიდით; ასე რომ, სულ თქვენი სიმდიდრე, წარსული და მომავალი ჩვენს ჯიბეში გადმოვა. ბოლოს რომ რჩენის თავი აღარ გექნებათ, თქვენს მიწებსაც ჩვენ მოგვყიდით, ჩვენ მაგ თქვენს მიწებზე ქარხნებს გავმართავთ, თქვენ კი შიგ მოჯამაგირეებათ დაგიქირავებთ და ამნაირად ჩვენ თანდათან შევიქნებით თქვენი ქვეყნის მფლობელნი და თქვენ ჩვენი მუშა~.
,,ეს გახლავთ ჩვენი ქვეყნის მომავალი სურათიო~ _ დასძენს გ. წერეთელი და კატასტროფის თავიდან ასაცილებლად საზოგადოებას სთავაზობს კონკრეტულ გამოსავალს _ საზოგადოებრივი ბანკების დაარსებას, რათა გაჩნდეს ფული და ,,ყოველს კაცს ახალი საქმის დაწყებისათვის ხელი მოენაცვლებოდეს, საქმობაც დაიწყოს და ადგილ მამული არ დააგირაოს. ვისაც დაგირავებული აქვს, იმანაც თანდათან გამოისყიდოს~. ავტორი აქ კონკრეტულად გულისხმობს საერო და სასოფლო ბანკებს და იმავე წერილში მკითხველს სთავაზობს კიდევაც ამ ტიპის ბანკების სტრუქტურულ აღწერილობას.
,,კრებული~ აგრძელებს ქართულ ჟურნალისტიკაში დამკვიდრებულ ტრადიციას და საგანგებო ყურადღებას უთმობს განათლების საკითხებს. ამ მხრივ, თავისებურ კამერტონად იქცა ნ. ნიკოლაძის პუბლიცისტური თხზულება ,,საზოგადო საქმეები. ახალგაზრდობის აღზრდა~ (,,კრებული~, 1871, #3). 
ზემოთ ითქვა, რომ საზოგადოებრივ საკითხებზე მსჯელობისას ,,კრებულის~ პუბლიცისტებისათვის დამახასიათებელი იყო მკაფიოდ გამოკვეთილი პრაქტიციზმი. ნ. ნიკოლაძე განათლების (აღზრდის) საკითხსაც ამ რაკურსით უდგება: ,,ეხლა კაცის ცხოვრება ბრძოლაა; გამწარებულათ ეძებს ყოველი სულდგმული ცხოვრებას დაეწაფოს და ერთი ნამცეცა ადგილი მაინც იშოვოს ცხოვრების ვიწრო ტაბლაზე... სდუღს ბრძოლა, რომელშიაც იმარჯვებს ძალუმი, მცოდნე და მოხერხებული, და რომელშიაც ულუკმაპუროთ, უიმედოთ რჩება უძლური, უმეცარი...~. მაინც რა არის აღზრდის (სწავლების) უმთავრესი მიზანი? _ სვამს ავტორი კითხვას და იქვე უპასუხებს: ,,ახალგაზრდობის აღზრდას ყველაზე უფრო ის უნდა ჰქონდეს მხედველობაში, რომ აღზრდილ ყმაწვილს ხეირიანათ ესმოდეს _ რა ბუნება არტყია იმის გარშემო, რა საზოგადოება, რით და როგორ შეიძლება ამ ბუნებით სარგებლობა და ამ საზოგადოების გაუკეთესება. ამას გარდა, აღზრდა იმას ამ შრომისათვის საკმაო ღონისძიებას, მოხერხებას და ცოდნას უნდა აძლევდეს~. ნ. ნიკოლაძისათვის სწავლას (ცოდნას) აქვს არა მხოლოდ პიროვნულ-ინდივიდუალური, არამედ საზოგადოებრივი მნიშვნელობაც: ,,ყოველ საქმეს, რომელიც ახალგაზრდობის აღზრდას და სასწავლებლებს შეეხება, ყოველი გონიერი კაცი სწორეთ იმ თვალებით უნდა უყურებდეს, როგორც თავის საკუთარ საქმეს, რომელზედაც დამოკიდებულია მისი საკუთარი სარგებლობა, სიკეთე, ბედი~. ნ. ნიკოლაძე, მართალია, გაკვრით, მაგრამ იმასაც აღნიშნავს, რომ ,,აღზრდით შეძენილ ცოდნას კაცის... გონების და ზნეობის დატკბობა უნდა ჰქონდეს მიზნათ...~.  
,,ცოდნა... არის თავნი, კაპიტალი, რომ ცხოვრებაში თავისუფალი კაცი იყო~ _ ესაა დედააზრი გ. წერეთლის პუბლიცისტური წერილისა ,,რა გვეჭირვება?~. ავტორის შეხედულებით, ერთი მხრივ, ევროპული ცხოვრების წესის გაცნობამ და ჩვენში გადმონერგვამ (რასაც, სხვათა შორის, გ. წერეთელი ,,დიდებული რუსეთის~ მიერ საქართველოს ,,თვის საფარველს ქვეშ~ შეყვანას მიაწერს), ხოლო მეორე მხრივ, საგლეხო რეფორმის ჩატარებით (ბატონყმობის გაუქმებით) გამოწვეულმა ძირეულმა სოციალურმა და ეკონომიკურმა ცვლილებებმა გააშიშვლა ის პრობლემები, რომელთა გადაჭრის გარეშე საქართველოს მომავალი არ უწერია: ,,რა პირით შეხვდა ჩვენი საზოგადოება ახალს დროს და იმის მოთხოვნილებას? _ ის შეხვდა ახალს დროს და იმისგან მოხდენილს ცვლილებას ყოვლად მოუმზადებელი და უნუგეშოთ... ყველანი ბრმანი შევქნილვართ და ბრმასავით ნაბიჯის წინ-წადგმას ვშიშობთ, ღრეში არ გადავვარდეთ და სულ არ დავიღუპოთ. ეს დრო ვერ გვიცვნია, იმის მოთხოვნილება ვერ შეგვიტყვია _ აი რა არის უმთავრესი ჩვენი უძლურება, ჩვენი უბედურება~.[footnoteRef:3]  [3:  შეადარე: ,,ცხოვრება... იცვლება, მიდის წინ და მოაქვს განახლება ყოველისფერისა... ის ხალხი, ის ცხოვრება, რომელიც არ იზრდება, რომელსაც არა აქვს თავისი გაზაფხული და ნაყოფიერი შემოდგომა; რომელიც ბერდება კი, მაგრამ იმ სიბერის ნაყოფზედ ისევ არ ამოვა განახლებული, განათლებული სიახლის მშვენიერ გვირგვინითა _ ის ხალხი, ის ცხოვრება მიჩანჩალებს სამარისაკენ, ბოლოს მივა და აღიგვება, როგორც მტვერი დედამიწის ზურგიდამ~ (ი. ჭავჭავაძე. საქართველოს მოამბეზედ).
] 

,,მაშ რა გვეშველება, რა გვეჭირვება?~ _ ახალგაზრდობის საფუძვლიანი განათლება! ეს არის ის უმთავრესი (არსებითად ერთადერთი) საშუალება, რომელიც ხალხსა და ქვეყანას საშუალებას მისცემს, არა მარტო გაიაზროს ახალი დროის მოთხოვნები და საჭიროებები, არამედ წარმატებით დაძლიოს ცხოვრების ცვლილებებთან დაკავშირებული პრობლემები და ამ ბრძოლიდან გამარჯვებული გამოვიდეს _ შეინარჩუნოს და გააძლიეროს საზოგადოებრივ-ეროვნული თვითმყოფობა და თვითარსებობა. უმთავრეს იარაღად ამ ბრძოლაში უნდა იქცეს ჩვენში უმაღლესი სასწავლებლის დაარსება, ,,მაგრამ უმაღლესი სასწავლებელი ბევრნაირია, ჩვენ რომელი უფრო გამოგვადგება იმათში?~. გ. წერეთლის შეხედულებით, სპეციალური უმაღლესი სასწავლებლები (საინჟინრო, ტექნოლოგიური, სასოფლო-სამეურნეო და სხვ. ინსტიტუტები თუ აკადემიები) უშვებდნენ ამა თუ იმ კონკრეტული დარგის სპეციალისტებს. ,,უნივერსიტეტი კი სულ სხვა რიგ ზრდის ახალგაზრდობას. თვითონ სახელი უნივერსიტეტი (უნივერსიტას _ საქვეყნო, საყოველთაო) აჩვენებს, რომ იმაში გამოზრდილს ყმაწვილს ყოველ საქმეში თვალი აქვს ახელილი, ყოველს საქმეს გონება უწვდება და ცხოვრების მოთხოვნილების გაგებაში განსაკუთრებით გონება-ფხიზელია~. საქართველოს, რასაკვირველია, ეჭირვება ღრმად განსწავლული სპეციალიტები, მაგრამ ეს ჯერ კიდევ არ არის საკმარისი, რადგანაც ჩვენს მდგომარეობაში მყოფი საზოგადოებისათვის სასიცოცხლოდ აუცილებელია თითოეულ წევრს საზოგადოებისა და, მით უფრო, განათლებულ კაცს სისხლხორცეულად ჰქონდეს გააზრებული საზოგადოებრივი ინტერესები და მოთხოვნილებები: ,,უნივერსიტეტი ზრდის ისეთს ახალგაზდობას, რომელსაც სისხლში აქვს გამჯდარი საზოგადოების სიკეთის წადილი (ხაზი ჩვენია _ თ. ჯ.). ის ჩვეულებრივის გონების სიფხიზლით ადევნებს საზოგადო საქმეებს თვალს და სადაც გასაჭირია, იქ ეტანება~. გ. წერეთლის აზრით, ჩვენი ხსნა, ერთი მხრივ, ცოდნისა და, მეორე მხრივ, საზოგადოებრივ-ეროვნულ ინტერესთა უნივერსალიზმით აღბეჭდილი ახალგაზრდული ფენის შექმნა-ჩამოყალიბებაშია. ამიტომაც საქართველოში უნდა დაარსდეს უნივერსიტეტი - ,,ჩვენს გაჭირვებულ მდგომარეობას თუ რამე უშველის, ისევ უნივერსიტეტი~.
გ. წერეთლის პირით აქ არსებითად სამოციანელთა მთელი თაობა ლაპარაკობს. საქმე ისაა, რომ წერილის ,,რა გვეჭირვება?~ შინაარსი, სულისკვეთება და მიზანდასახულობა უნისონშია იმდროინდელი ქართველი ინტელიგენციის სურვილთან თბილისში უნივერსიტეტის დაარსების შესახებ და, სხვათა შორის, ეს საკითხი (თბილისში უნივერსიტეტის დაარსების სურვილი) გახდა ,,მამებისა~ და `შვილების~ კიდევ ერთი და უკანასკნელი დაპირისპირების საბაბი. 
სერგეი მესხის მიერ 1872 წელს ,,დროებაში~ გამოქვეყნებული წერილი ,,ჩვენი მამები და შვილები~ ჯერ კიდევ 1860-იან წლებში დაწყებული ,,მამებისა~ და `შვილების~ ცნობილი დაპირისპირების გამოძახილი იყო. მაშინ (1860-იანი წლების დასაწყისში) სისტემური მსოფლმხედველობითა და ლიბერალურ-დემოკრატიული იდეებით შეიარაღებულმა ახალმა თაობამ, რომელსაც ზურგს რუსეთში მიღებული ევროპული განათლება უმაგრებდა, ილია ჭავჭავაძის მეთაურობით ადვილად დასძლია ,,შინიდგან გამოუსვლელი~ (ი. ჭავჭავაძე) ,,მამების~ (ბარბარე ჯორჯაძე, ექვთიმე წერეთელი, გიორგი ბარათაშვილი, სარდიონ ალექსი-მესხიშვილი...) წინააღმდეგობა და, თითქოს, დაპირისპირებაც ამით უნდა დასრულებულიყო, მაგრამ 1870-იანი წლების დასაწყისში ბრძოლა განახლდა და ამას ბიძგი შემდეგმა გარემოებამ მისცა:  
1871 წლის შემოდგომაზე საქართველოს ეწვია იმპერატორი ალექსანდრე II. ქართველი თავადაზნაურობის სპეციალურმა კომისიამ შეადგინა მიმართვა (ადრესი) იმპერატორისათვის მისართმევად და ამ მიმართვაში ,,ახალთაობელთა~ (ილია ჭავჭავაძე, ნიკო ნიკოლაძე, ბესარიონ ღოღობერიძე, ივანე თარხნიშვილი) ინიციატივით შევიდა თხოვნა თბილისში უნივერსიტეტის დაარსების შესახებ, თუმცა საბოლოოდ ძველი თაობის წარმომადგენლებმა (გრიგოლ ორბელიანი, მიხეილ თუმანიშვილი, რევაზ ანდრონიკაშვილი და სხვ.; ბოლო მომენტში მათ მიემხრო ბესარიონ ღოღობერიძეც) ტექსტი შეცვალეს და იმპერატორს თბილისში სამხედრო სასწავლებლის (კადეტთა კორპუსის) დაარსება სთხოვეს. ამას მოჰყვა ილიას ,,გამოცანები~, ,,კიდევ გამოცანები~ და, საერთოდ, ,,მამებისა~ და ,,შვილების~ ბრძოლის მეორე და უკანასკნელი ტალღა. ,,მამების~ პოზიციების დაცვა იკისრა გრ. ორბელიანმა (,,პასუხი შვილთა~), თუმცა იმავე ი. ჭავჭავაძის (,,პასუხის პასუხი~), ა. წერეთლისა (,,ხარაბუზა ღენერალს~, ,,ფარშავანგი~) და სხვების გამანადგურებელმა შეტევამ სწრაფადვე გადაწყვიტა დაპირისპირების ბედი. 
საინტერესოა ე. წ. ,,მამებისა~ და ,,შვილების~ ბრძოლისადმი ნიკო ნიკოლაძის დამოკიდებულება. წერილში ,,საახალწლო~ (,,კრებული~, 1871, #1) იგი ერთგვარ ,,შუალედურ~ პოზიციას იკავებს  - უარყოფს ძველი თაობის როლსა და მნიშვნელობას ახალი საქართველოსათვის, თუმცა პატივისცემას გამოხატავს მათი გარდასული საქმეებისა და ღვაწლისადმი: ,,ვიყოთ სამართლიანი და გონიერები: პატივისცემით მოვიხსენიოთ ჩვენი ძველების გმირობა, მათი თავგანწირული სიყვარული საზოგადო საქმისათვის, მათი მხურვალე და პატიოსანი გული, ვეცადოთ ამ საგნებში მათ შევედაროთ და მათ მაგალითს ვსდევდეთ. მაგრამ ნუ დავივიწყებთ, რომ კაცის გონების გახსნა თანდათან მატობდა, და ჩვენი ძველების ჭკუა, მათი ანდაზები და ჩვეულებაები იმნაირათვე გამოუდეგარნი არიან ჩვენთვის, როგორც ჩვენი შვილებისთვის და შვილის-შვილებისთვის ჩვენი საკუთარი სწავლა და გონება იქნება...~ (სხვათა შორის, წინა თაობის ღვაწლისადმი პატივისცემის გამოხატულება იყო ისიც, რომ ,,კრებულის~ პირველი ნომერი იხსნება გრ. ორბელიანის პოემით - ,,სადღეგრძელო~). 
1873 წელს ნ. ნიკოლაძე წერილში,,`ახალი ახალგაზრდობა~ (`კრებული~, 1873, #1) დიამეტრულად ცვლის თავის პოზიციას და უკვე ,,მამების~ გამანადგურებელ შეფასებას იძლევა. ავტორი სვამს კითხვებს: `რა ნამდვილი სიკეთე და სარგებლობა შეუძენიათ იმათ (,,მამებს~ _ თ. ჯ.) სამშობლო ქვეყნისა და ხალხისათვის? რა ქველის-მოქმედება, რომელი გონიერი რჩევა და აზრი წინამოურბოდა მათ გავლენას? რა ღვაწლით, როგორი მოქმედებით, რანაირი ცხოვრებით დაიმსახურეს იმათ `სახელი~ და დიდება?~ და ამ კითხვებს თვითონვე უპასუხებს: ,,მათი გავლენა დიდკაცობაში მდგომარეობდა, მათი ცხოვრება წინაპრების სამკვიდრებელის ფანტვაში მიდიოდა, მათი დიდება სხვისი წყალობით ნაბოძები იყო, მათი მოქმედება _ ამ წყალობის ძებნაში იხარჯებოდა~, დრომ და ვითარებამ მათი ბუნების ორგანულ ნიშნად აქცია ,,დაცემული ხელის-ლოკვა, ძლიერის თაყვანისცემა, სამართლიანობის დავიწყება~ და ა. შ.[footnoteRef:4] [4:  უნდა ვიფიქროთ, ნ. ნიკოლაძე`,,წყალობის ძებნასა~ თუ `დაცემულ ხელის-ლოკვაში~ გულისხმობს `მამათა~ პიეტეტს მონარქისა და მონარქიზმისადმი, თუმცა მაშინდელ საცენზურო პირობებში საკითხის ღიად დაყენების პერსპექტივა (მონარქისტული სულისკვეთების კრიტიკა) სავსებით გამოირიცხებოდა] 

ნიკო ნიკოლაძის შეხედულებით, ძველი თაობის აზროვნება გაყინული და თვითმოქმედების უნარს მოკლებულია, მათ ალღო ვერ აუღეს ახალ დროს, ვერ გაიაზრეს დროის მოთხოვნათა მნიშვნელობა და პროგრესის შემაფერხებელ ძალად გადაიქცნენ. ამიტომაც, ,,კარგი კი იქნებოდა, მომავალი თაობების სამაგალითოთ, ამ თაობის მოთავე პირებს რომ ძეგლი აუშენოს ჩვენმა ხალხმა და ზედ ეს ზედწარწერა ამოსჭრას: `აქ მარხია თაობა, რომელსაც საკუთარი სარგებლობა ღმერთად მიაჩნდა, რომელიც ბრმათ ატარებდა თავის სიცოცხლეს და დაბრმავების გამო ახალი ცხოვრების ფეხ-ქვეშ გაითელა~.
ნ. ნიკოლაძე ვრცლად მსჯელობს ,,ახალი აზრის~, ,,ახალი განათლების~, ,,ახალი მეცნიერების~ ათვისებისა და ქართულ საზოგადოებრივ ცხოვრებაში ,,ახალი ცვლილებების~ დამკვიდრების სასიცოცხლო აუცილებლობაზე. ყოველივე ამან, მისი აზრით, საქართველოში უნდა ,,დააარსოს~ ,,საზოგადოებრივი გარმონია, გონიერი ერთმანეთობა, შეერთებული შრომა და ძმური ცხოვრება~. ხოლო რაც შეეხება ორ თაობას შორის წინააღმდეგობას, ავტორი მას დასრულებულად მიიჩნევს: ,,მაშ, მივატოვოთ მკვდრები და მომაკვდავები... ვეცადოთ ხეირიანი მოქმედებით, გონიერი ძალის შეერთებით, ჭკვიანური საქმის წაყვანით დავიმსახუროთ და დავიკავოთ ის ალაგი, რომელიც ხალხის ცხოვრებაში ცოდნას და პატიოსნებას უნდა ეკუთვნოდეს. ამ ასპარეზზე ახალ ახალგაზრდობას საშიში ან ძლიერი მოწინააღმდეგე არავინ ხვდება. მინდორი ცალიერია, მაგრამ ზედ ბევრი ურიგო ბალახ-ბულახი და ტალახი იპოება. როცა ამასაც გავსწმენდთ, როცა მინდორი სუფთა და დამზადებული იქნება, მაშინ ნამდვილათ ასრულდება ჩვენი ჩინებული პოეტის აღმტაცი სიტყვები: `თუ კი აწმყო არ გვწყალობს, მომავალი ჩვენია!~
თავისუფლების, როგორც უზენაესი ღირებულების, აღიარება (,,თავისუფლებავ, შენ ხარ კაცთა ნავთსაყუდარი, / შენ ხარ ჩაგრულის, წვალებულის წმინდა საფარი... _ ი. ჭავჭავაძე), სწრაფვა სოციალური უთანასწორობის აღმოფხვრისაკენ (`შრომისა ახსნა _ ეგ არის ტვირთი, / ძლევამოსილის ამ საუკუნის... / ძმობა, ერთობა, თავისუფლება, / ეკლის გვირგვინით აღარ ივლიან / კაცთმოყვარება და სათნოება _ ი. ჭავჭავაძე), ევროპული საგანმანათლებლო პრინციპების _ ზოგადად კლასიკური ლიბერალიზმის ფუნდამენტური პრინციპების _ ათვისება და ქართველი ერის ნაციონალური თვითარსებობისათვის საფუძვლად დადება... ესა და ზოგიერთი სხვა საკითხი (მაგალითად, რესპუბლიკური იდეების პოპულარიზაცია ნ. ნიკოლაძის მიერ) ქმნიდა ანტაგონიზმს ძველსა და ახალ თაობებს შორის და ამ ანტაგონიზმის `შვილების~ სასარგებლოდ დაძლევამ შედეგად მოიტანა ქართული კულტურის (ამ სიტყვის ფართო გაგებით) სასიცოცხლო მნიშვნელობის ტრანსფორმაცია. 
ერთი სიტყვით, თუ 1860-იან წლებში თაობათა ბრძოლა ძირითადად ენობრივ და ლიტერატურულ სფეროებს (პრინციპებს) არ გასცილებია, 1870-იან წლებში იგი პოლიტიკურ-მსოფლმხედველობრივ ნიადაგზე წარიმართა. არსებითად ეს იყო დაპირისპირება ,,მამების~ მონარქისტულ-კონსვერვატორულ და ,,შვილების~ ლიბერალურ-დემოკრატიულ მსოფლმხედველობათა შორის და ეს დაპირისპირება ახალი, ეროვნული მიმართულებისა და მიზანდასახულობის ლიბერალურ-დემოკრატიული მსოფლმხედველობის (ა. ჯორჯაძისეული ფორმულირებით _ `ნაციონალური ლიბერალიზმის~) გამარჯვებითა და გაბატონებით დასრულდა.[footnoteRef:5]  [5:  უნდა ითქვას, რომ ,,მამების~ თაობა ამ ბრძოლაში არ იყო კონსოლიდირებული. ასე, მაგალითად, ძველი თაობის თვალსაჩინო წარმომადგენელი ალექსანდრე ორბელიანი მხარეებს ,,კონსერვატორებად~ და ,,პროგრესისტებად~ ჰყოფდა და მიესალმებოდა `დაპირისპირებულ დასთა~ წარმოშობას (`ეტყობა, ორი დასი იბადება. კარგი ნიშანია~), ხოლო თაობათა შორის დაპირისპირებაში დიმიტრი ყიფიანის მონაწილეობა იმითღა შემოიფარგლა, რომ 1864 წელს მან ,,მყვირალა (ქართლელი)~-ს ფსევდონიმით ,,ცისკარში~ გამოქვეყნებულ წერილში ,,ჩვენი ნაცარქექიები~ გააკრიტიკა ი. ჭავჭავაძის მეთაურობით განხორციელებული ორთოგრაფიული რეფორმა [ხმარებიდან ძველი, ფუნქციადაკარგული ასოების ამოღება; დიმ. ყიფიანი მიიჩნევდა, რომ ეს ასოები (Á, À, Â და სხვ.) ქართულ ენას ექსპრესიულობასა და მუსიკალობას ანიჭებდა]. 
ისიც უნდა ითქვას, რომ ,,მამების~ (ყოველ შემთხვევაში, მათი უმრავლესობის) ერთგულება მონარქიული ტახტისადმი არ ყოფილა უპირობო და მათი გრძნობა ტახტისადმი ერთგულებისა გადანასკვული იყო ეროვნული თვითმყოფობის დაცვის აუცილებლობასთან. ამ მხრივ, საგულისხმოა დიმ. ყიფიანის მიერ ჯერ კიდევ 1840-იან წლებში ჩამოყალიბებული პოზიცია, რომელზეც ა. ჯორჯაძე წერს: ,,ჩვენ რუსეთის ქვეშევრდომნი ვართ და ამავე დროს ქართველნი – ჰფიქრობდა ყიფიანი. ქართველობით გვინდა გა¬მ¬ოვიდეთ კულტურულ ასპარეზზე. მაგრამ იცოდეთ კარგად, რომ ,,ქართველობა~ მოითხოვს ქართულ საზოგადოებრივ დაწესებულებათა არსებობას, ქართული ენის უზრუნველყოფას სკო¬ლ¬ებსა და ეკლესიაში. თუ ამას არ გვანებებთ, ჩვენი ქართვე¬ლო¬ბა შეილახება და თუ შეილახება ჩვენი ქართველობა, შეილახება ჩვენი ერთგულების გრძნობაცაო. იმ ხანებში უფრო ფართოდ სა¬კითხის დაყენება შეუძლებელი იყო...~.
დასასრულ, ი. ჭავჭავაძის შეხედულებით, ტერმინები ,,მამები~ და `შვილები~ ჩვენში ,,რუსეთის ბაძით~ შემოვიდა და `სრულებით არ უხდება იმ საგანს, რომელიც ევროპაში მოქმედებს კონსერვატორების და ლიბერალების გასარჩევად~; ამასთან, ქართველი `მამების~ თაობაზეც უნდა გავრცელდეს ილია ჭავჭავაძის თვალსაზრისი: `რუსეთის კონსერვატორობა ევროპის კონსერვატორობამდე ვერ შემთავრდა და გადიქცა რეტროგრადობად~ (`შინაური მიმოხილვა~ 1881 წლის მაისისა).
] 

  ეროვნულ საკითხს ,,კრებულის~ პუბლიცისტიკაში, რბილად რომ ვთქვათ, არ უჭირავს სათანადო ადგილი _ აქ საგანგებოდ და პედალირებულადაა წარმოდგენილი სოციალურ-ეკონომიკური პრობლემატიკა. თუმცა, ცხადია, ეს სრულებით არ ნიშნავს იმას, რომ ჟურნალის მესვეურთა მიერ იგნორირებულია ქართველთა ნაციონალური ვინაობის, საერთო-ეროვნული თვითშეგნების ჩამოყალიბების, ნაციონალურ-კულტურული თვითმყოფობის, საერთო ეროვნულ მიზანთა გარშემო კონსოლიდაციისა და სხვ. საკითხები.,,კრებულში~ ეს ფუნქცია (პატრიოტული სულისკვეთების გაღრმავება) სხვა ტიპის ტექსტებს აქვს დაკისრებული _ კრიტიკულ-ლიტერატურულ სტატიებს, წერილებს საქართველოს ისტორიის საკითხებზე, საისტორიო წყაროთა პუბლიკაციებს, თარგმანებს და, განსაკუთრებით, მხატვრულ ლიტერატურას.  
,,კრებული~ იზიარებს და აღრმავებს ი. ჭავჭავაძის მიერ დამკვიდრებულ ფუნდამენტურ პრინციპს ლიტერატურის საზოგადოებრივი დანიშნულების შესახებ. ეს ეხება როგორც ჟურნალში დაბეჭდილ მხატვრულ ტექსტებს, ისე კრიტიკული და თეორიული ხასიათის თხზულებებსაც. წერილში ,,კრიტიკა და მისი მნიშვნელობა ლიტერატურაში~ ნ. ნიკოლაძე საგანგებოდ აღნიშნავს: `ლიტერატურის, საზოგადოთ მწერლობის, დანიშნულება იმაში მდგომარეობს, რომ ნამდვილათ, სწორეთ და გონიერათ გამოხატოს ხალხის ყოფა-ცხოვრება, ხასიათი, ზნე, მოთხოვნილება და აზრი~. და თუ მხატვრული ტექსტის არსებითი მნიშვნელობის ფუნქცია ცხოვრებაზე ზემოქმედებაა (რაც, ბუნებრივია, არ გამორიცხავს ამ ტექსტის მხატვრულ-ესთეტიკურ ღირსებებს; პირიქით, მხატვრული ღირსებები აძლიერებს ცხოვრებაზე ტექსტის ზემოქმედების უნარს), თვით საზოგადოებისათვის არის აუცილებელი ტექსტის სრულფასოვანი აღქმა და მისი დაკავშირება ცხოვრებასა და საზოგადოებრივ საჭიროებებთან. ეს კი ლიტერატურული კრიტიკის საქმეა და კრიტიკამ უნდა განიხილოს არა მხოლოდ ცალკეული ლიტერატურული ნაწარმოებები და მათი ღირსება-ნაკლოვანებები, არამედ მკითხველს საფუძვლიანი წარმოდგენა შეუქმნას ლიტერატურის რაობასა და მიზანდასახულობაზე, გააანალიზოს სამწერლობო პროცესები მთელი თავისი მრავალფეროვნებითა და ამ გზით მჭიდროდ დააკავშიროს ერთმანეთთან ტექსტი და მკითხველი. 
წერილის დასკვნით ნაწილში ნ. ნიკოლაძე ასე აყალიბებს კრიტიკის ,,უმთავრეს, უმაღლეს მხარესა და მნიშვნელობას~: `[კრიტიკა] ნიადაგ იმას უნდა აქცევდეს თავის ყურადღებას, თუ რა უმთავრესი საჭიროებაა რომელიმე დროს საზოგადო ცხოვრებისთვის, რა მხრით და რა კილოზე უნდა იყოს მიმართული ლიტერატურის შრომა და რამდენათ ასრულებს ამ საჭიროებას სხვა და სხვა თხზულება, სხვა და სხვა მწერალი. ამ აზრით ხელმძღვანელი კრიტიკა ნიადაგ ტონს უნდა აძლევდეს თავის ლიტერატურას და ისე უნდა მიმართავდეს მის ძალას და შრომას, როგორც საუკეთესო იქნება საზოგადო ცხოვრებისათვის~.[footnoteRef:6] [6:  სხვაგან (წერილი _ `გლახის ნაამბობი~, მოთხრობა ილ. ჭავჭავაძისა~) ნ. ნიკოლაძე ასე განსაზღვრავს ლიტერატურული კრიტიკის ფუნქციას: ,,კრიტიკა ნიადაგ პუბლიცისტიკურ დანიშნულებას უნდა ასრულებდეს და თითონ მწერლობის სარგებლობის და საქმის მაღლა მთელი ხალხისა და საზოგადოების საჭიროებას და სარგებლობას უნდა სთვლიდეს~. 
] 

ნ. ნიკოლაძე იყო არა მარტო განმსაზღვრელი ,,კრებულის~ კრიტიკულ-ლიტერატურული მიმართულებისა და პრინციპებისა, არამედ ჟურნალის ყველაზე პროდუქტიული კრიტიკოს-ლიტერატორიც. ამ მხრივ, აღსანიშნავია მის მიერ ,,ნ. სკანდელის~ ფსევდონიმით გამოქვეყნებული წერილები ,,გრიგოლ ორბელიანი~ (1873, #3; განხილულია გრ. ორბელიანის პოეტურ თხზულებათა კრებული, გამოცემული 1873 წელს პ. უმიკაშვილის მიერ. ნ. ნიკოლაძე საფუძვლიანად მსჯელობს გრ. ორბელიანის პოეტურ შემოქმედებაზე, აღნიშნავს, რომ ,,მკითხველი... ხედავს პოეტის გრძნობის სიღრმეს და მისი ნიჭის სიძლიერეს~ და დასძენს _ ,,პოეტს ხელოვნებაში უზენაეს სიმაღლემდე მიუღწევია~), აგრეთვე, ,,გლახის ნაამბობი~, მოთხრობა ილ. ჭავჭავაძისა~ [1873, #5-6; ნ. ნიკოლაძის შეხედულებით, ჯერ კიდევ ახალბედა მწერლის მიერ დაწერილი ,,გლახის ნაამბობი~ ,,ბევრით განსხვავდება ,,კაცია ადამიანისაგან~, ,,გლეხების განთავისუფლების სცენებიდგან~ და საზოგადოთ იმ თხზულებებიდგან, რომელნიც ჭავჭავაძის დავაჟკაცებულ გონებას და ნიჭს ჩვენი მწერლობისთვის უკვლევია~. ,,გლახის ნაამბობში~, _ ნ. ნიკოლაძის თქმით, _ მკაფიოდ ჩანს ბატონყმურ ურთიერთობათა შესახებ რუსულ მწერლობაში (გრიგოროვიჩი, ტურგენევი და სხვ.) ჩამოყალიბებული ტენდენცია _ მწერალი საფუძვლიანად არ იცნობს გლეხის ბუნებას და ამიტომ ,,ისინი (მწერლები _ თ. ჯ.) გლეხკაცობას ხატავდენ ისე, თითქო წინ ნამდვილი გლეხი კი არა, საკუთარი თავი ყოლოდეთ, გლეხკაცურ ფარაჯაში ჩაცმული~; შესაბამისად, რეალური ვითარება და მწერლის ფანტაზიით შექმნილი ორიგინალური მხატვრული ტექსტებიდან ,,კრებულში~ იბეჭდება ყველა ის ავტორი, რომელთაც განსაზღვრეს ქართული რომანტიზმის მსოფლმხედველობრივი ბუნება და ლიტერატურული დონე. საგულისხმოა ის გარემოება, რომ ქართველ რომანტიკოსთა შემოქმედებიდან ძირითადად შერჩეულია ისეთი ტექსტები, რომლებშიც ავტორთა პატრიოტული სულისკვეთება ჩანს (გრიგოლ ორბელიანის `სადღეგრძელო~; ალექსანდრე ჭავჭავაძის ,,ვისაც გსურთ ჩემთა ამბავთა ცნობა...~, ,,ო, წარმავალნო გზასა ქალნო...~; ვახტანგ ორბელიანის ,,ძველი მაგრისი~ [`ძველი დმანისი~] და სხვ.).  
,,კრებულში~ დაიბეჭდა აგრეთვე ნიკოლოზ ბარათაშვილის ოთხი ლექსი: ,,რომანსი: ზვირთები მოდუდუნებენ...~ [,,ქეთევან~], ,,აღმოჰხდა მნათი...~, ,,დამქროლა ქარმან სასტიკმან...~ და ,,არ უკიჟინო, სატრფოო...~. იქვე გამოქვეყნდა გიორგი ერისთავის (,,დავა~), რაფიელ ერისთავის, მამია გურიელის, ,,თერგდალეულთა~ (გიორგი წერეთელი, აკაკი წერეთელი) პოეტური, პროზაული თუ დრამატული თხზულებები, გიორგი ჭალადიდელის შემოქმედების ნაწილი.  გიორგი ჭალადიდელის პოეტურ ნიჭზე ქართველი საზოგადოება დიდ იმედებს ამყარებდა და მას აკაკი წერეთლის მემკვიდრედაც კი მიიჩნევდნენ, თუმცა ეს უდავოდ ნიჭიერი პოეტი ბედის უკუღმართობამ სამხედრო სამსახურში ჩააყენა, სამშობლოსაც მოსწყვიტა და მშობლიურ ლიტერატურულ ასპარეზსაც ჩამოაშორა. აკაკის თქმით, ,,მისი პირველი ბიჯის გადმოდგმა ლიტერატურაში ძლიერი და საიმედო იყო, მაგრამ დღეს სად არის? ზარბაზნის კომლში გამოახვია ის ნიჭი~). ,,კრებულში~ გამოქვეყნდა დიმიტრი ყაზბეგის ჩვენამდე მოღწეული ერთადერთი ნაწარმოები _ მოთხრობა ,,მავნე სულები (ამბავი მოხევის ცხოვრებიდგან)~, რომელიც საინტერესოა არა მარტო სიუჟეტური კონსტრუქციით, არამედ მდიდარი ეთნოგრაფიული მასალითაც.[footnoteRef:7]       [7:  დიმიტრი ყაზბეგი (1838-1880) იყო ალ. ყაზბეგის ბიძაშვილი და ი. ჭავჭავაძის ახლო მეგობარი (ილიას ხშირად უთქვამს _ `დიმიტრი ამხანაგებში მთელი თავით მაღლა იდგა ჩვენშიო~). დიმ. ყაზბეგი იყო უაღრესად განათლებული პიროვნება, სხვადასხვა წლებში სწავლობდა მოსკოვის, პეტერბურგის, ხარკოვის, პარიზის უნივერსიტეტებში, 1865 წ. დაამთავრა ჰაიდელბერგის უნივერსიტეტი, თუმცა უარი თქვა როგორც სახელმწიფო სამსახურზე, ისე საზოგადოებრივ მოღვაწეობაზეც, ოჯახს მოეკიდა (ცოლად შეირთო ოსი გლეხის ქალიშვილი, რაც დიმიტრისა და მის დიდგვაროვან მამას შორის მძაფრი კონფლიქტის მიზეზი გახდა), საბოლოოდ მშობლიურ ხევში დამკვიდრა და იქვე გარდაიცვალა 42 წლისა. დიმიტრის დის, ელისაბედ ყაზბეგის, მოგონების მიხედვით, ალ. ყაზბეგის სახელით ცნობილი თხზულებების ავტორი სინამდვილეში დიმ. ყაზბეგი იყო და ამ მოსაზრებამ ერთხანს ფეხიც მოიკიდა, თუმცა ვახტანგ კოტეტიშვილმა საფუძვლიანად დაასაბუთა ამ მოსაზრების უნიადაგობა. დიმიტრი ყაზბეგის ნაწერები (ისევე როგორც მდიდარი ბიბლიოთეკა და მის მიერ შეკრებილი ფოლკლორული და ეთნოგრაფიული მასალა) დაიწვა (ერთი ვერსიით წიგნები და ხელნაწერები დაწვა თვითონ დიმ. ყაზბეგმა, სხვა ვერსიით _ მეზობელმა დიმიტრის სიკვდილის შემდეგ).   ] 

საგანგებოდ უნდა აღინიშნოს, რომ შვიდწლიანი ,,განდგომილობის~ შემდეგ (1864-1870 წლებში ორიოდე ნაწარმოები გამოაქვეყნა `დროებასა~ და `მნათობში~) ილია ჭავჭავაძე სწორედ `კრებულში~ დაუბრუნდა სამწერლობო-ჟურნალისტურ ცხოვრებას. საერთოდ, ილიას საზოგადოებრივ-კულტურულ ასპარეზზე დაბრუნებაში ნიკო ნიკოლაძის წვლილი თვალსაჩინოა. სოფრომ მგალობლიშვილის მიხედვით, ,,ყოველ კვირა გარბოდა თურმე ნიკოლაძე დუშეთში ან საგურამოში და ართმევდა [ილიას] ლექსებს~. თვითონ ნ. ნიკოლაძე კი მოგვიანებით სწერს რომანოზ ფანცხავას (ხომლელს): ,,საზღვარგარეთიდან რომ დავბრუნდი... ჩემი პირველი ნაბიჯი ის იყო, რომ ყველა მაშინდელი ახალთაობის მომხრენი შევაგროვე და დავაჯერე, დუშეთში ავიდეთ, ილია ჭავჭავაძე მოვიყვანოთ და ისევ ქართულ მწერლობას დავუბრუნოთ, ქართული საქმეების სათავეში ჩავაყენოთ-მეთქი. ამ აზრით და ამ მიზნით 1871-1873 წლებში ხუთჯერ მაინც ავსულვართ დუშეთს ,,გროვათ~ ქართული მწერლობის ღორძინების მოტრფიალენი (ლუარსაბ ანუ შაქრო მაღალაშვილი, სანდრო ერისთავი `,,ამერიკელი~, გიორგი ყაზბეგი, ნიკო მესხიშვილი, სერგეი მესხი, გიორგი წერეთელი, აკაკი, ნიკო ღოღობერიძე და თქვენი უმდაბლესი მოსამსახურე), ბევრჯერ დაგვიპატიჟნია: მოდით, მეთაურად გაგვიხდით, გვიწინამძღრეთ, გვიმსახურეთ-მეთქი~ (ექვთიმე თაყაიშვილი ამ საქმეში, _ დუშეთიდან ი. ჭავჭავაძის ჩამოყვანაში, _ ნ. ნიკოლაძესთან ერთად ილიას უახლოეს მეგობარს, ივანე პოლტორაცკისაც, უდებს წილს).
ნიკო ნიკოლაძისა და მისი თანამოაზრეების ძალისხმევამ შესანიშნავი ნაყოფი გამოიღო _ ილიამ ,,კრებულში~ ზედიზედ გამოაქვეყნა ,,ბედნიერი ერი~ (სათაურით ,,ბედნიერი ხალხი~), ,,აჩრდილი~ (ცალკეული მონაკვეთები _ ცენზურამ სრულად არ გაუშვა), ,,მგზავრის წერილები~, ,,გლახის ნაამბობი~ (სრულად) და სხვ.; რედაქციის მხრიდან გაბედულ ნაბიჯად უნდა ჩაითვალოს დაბეჭდვა ილიას ორი ლექსისა: ,,მესმის, მესმის, სანატრელი...~, რომელიც ეძღვნება ჯუზეპე გარიბალდის (ცენზურისათვის თვალის ასახვევად დართული აქვს სარედაქციო შენიშვნა: ,,ეს ლექსი გლეხების განთავისუფლების დროს ეკუთვნის~) და ,,1871 წ. 23 მაისი~ (სათაურით ,,პარიჟი~), რომელშიც გამოხატულია პარიზის კომუნის დამხობით გამოწვეული გულისტკივილი. რედაქციას გადაწყვეტილი ჰქონდა აგრეთვე სრულად დაებეჭდა ილიას ,,რამდენიმე სურათი ანუ ეპიზოდი ყაჩაღის ცხოვრებიდამ~ (მანამდე მხოლოდ ცალკეული მონაკვეთები იყო გამოქვეყნებული `საქართველოს მოამბესა~ და კირილე ლორთქიფანიძის მიერ შედგენილ კრებულში _ `ჩონგური~), მაგრამ ეს ვერ მოხერხდა, ჩანს, ცენზურის მიზეზით.[footnoteRef:8] [8:   მიუხედავად იმისა, რომ ი. ჭავჭავაძე და ნ. ნიკოლაძე ერთსა და იმევე საქმესა და მიზანს ემსახურებოდნენ, მათ შორის იშვიათი არ ყოფილა პრინციპულ საკითხთა გარშემო შეხედულებათა სხვადასხვაობა (განსაკუთრებით, თბილისისა და ქუთაისის სათავადაზნაურო-საადგილმამულო ბანკებთან დაკავშირებულ საკითხებზე). წვრილ-წვრილი წყენა და უთანხმოებები ურთიერთშეურაცხმყოფელ დაპირისპირებაში გადაიზარდა და 1880 წლის მარტში მათ შორის დუელი დაინიშნა. საბედნიეროდ, თბილისში მცხოვრები პოლონური წარმოშობის რუსი პოეტისა და ჟურნალისტის (სხვათა შორის, ნ. ნიკოლაძის სეკუნდანტის), ნიკოლოზ სიმბორსკის, წყალობით დუელი სროლამდე არ მისულა. ა. ბაქრაძე თავის წიგნში ,,ნიკო ნიკოლაძე~ (თბ.: 1989) ასე აღწერს ამ ამბავს: `მოულოდნელად სიმბორსკი მუხლებზე დაეცა და ისტერიული ქვითინი აუტყდა. _ თუ სიკვდილი აუცილებელია, მე მომკალით... თუ სიკვდილი   აუცილებელია, მე მომკალით... საცოდავად სლუკუნებდა იგი. ყველა სიმბორსკის მიაშტერდა. მისმა საქციელმა ილიაც გამოაფხიზლა და ნიკოც. ორივე სიმბორსკის მივარდა და ფეხზე წამოაყენეს. სიმბორსკი პატარა ბიჭივით მჯიღებით იწმენდდა ცრემლებს და _ მაპატიეთ, მაპატიეთო... _ დაბნეული ლუღლუღებდა. შერიგების ოქმი იმ დღესვე დაიწერა~ (ამ ამბიდან დაახლოებით ერთ წელიწადში, _ 1881 წლის თებერვალში, _ ნიკ. სიმბორსკიმ, უდავოდ ნიჭიერმა პოეტმა და ჟურნალისტმა, თანამედროვეთა შორის კრისტალური პატიოსნებით ცნობილმა პირმა და ქართველ მოღვაწეთა უანგარო მეგობარმა, თბილისში თავი მოიკლა). დასასრულ, ისიც უნდა ითქვას, რომ ნიკო ნიკოლაძე სიცოცხლის ბოლომდე ილიას ღვაწლის პატივისმცემლად დარჩა _ მოგვიანებით, 1920-იან წლებში, იოსებ იმედაშვილს კითხვაზე, თქვენი ნაწერები ,,ტომებად~ როდის უნდა გამოსცეთო, ნ. ნიკოლაძემ ასეთი პასუხი გასცა: ,,ჩემი ნაწერები დროს გაჰყვა. დღეს ჩვენს ხალხს უფრო მეტად ილიას ნაწერები ეჭირვება... ეს უფრო მეტს გააკეთებს, ვიდრე ჩემი ნაწერები... ილია უნდა აღსდგეს~.
] 

`კრებულის~ მთარგმნელობით პოლიტიკას განსაზღვრავდა ნიკო ნიკოლაძე, რომლის მთარგმნელობით პრინციპებზე წარმოდგენას იძლევა მისივე რეცენზია ,,ქართველ ქალთა ამხანაგობის~ მიერ 1872 წელს გამოცემულ კრებულზე ,,თარგმანნი საამო საკითხავთა თხზულებათა~. რეცენზენტის შეხედულებით, სათარგმნი ნაწარმოების შერჩევისას მთარგმნელს `მიუცილებლად ის უნდა ჰქონდეს მხედველობაში, რომ საზოგადოებას სარგებლობა მოუტანოს, ხალხის სიკეთე ეძიოს და ღონისდაგვარად დაეხმაროს საზოგადოების გონების გახსნას და მდგომარეობის გაუმჯობესებას~. ამიტომაცო, _ განაგრძობს ნ. ნიკოლაძე, _ მთარგმნელმა `თავდაპირველად ის უნდა განიხილოს, თუ ვისგან და რისგან შესდგება ის საზოგადოება, რომლის სარგებლობას ეძებს მწერალი, რა მოთხოვნილება აქვს მის გონებას და ხასიათს, რა საჭიროება გაუჩენია მის მდგომარეობას~. 
,,კრებულში~ გამოქვეყნებულ თარგმანებზე მსჯელობისას პირველ რიგში ის უნდა აღინიშნოს, რომ აქ არ იბეჭდებოდა სუსტი თუ ,,შემთხვევითი~ ავტორები _ ძირითადად ქვეყნდებოდა საკაცობრიო მნიშვნელობის დასავლეთევროპელ თუ რუს მწერალთა მხატვრული თხზულებები (შექსპირი, მოლიერი, ვოლტერი, გოეთე, ბაირონი, პუშკინი, გოგოლი, ჰაინე, ჰიუგო და სხვ.; მთარგმნელები: ი. ჭავჭავაძე, ა. წერეთელი გ. წერეთელი და სხვ.); მათ შორისაა თვითონ ნ. ნიკოლაძის მიერ თარგმნილი ,,გულივერის მოგზაურობა~ ჯონათან სვიფტისა.
საგანგებო მნიშვნელობა უნდა მიენიჭოს ,,კრებულში~ (1873, #10) ილია ჭავჭავაძისა და ივანე მაჩაბლის მიერ თარგმნილი შექსპირის ,,მეფე ლირის~ გამოქვეყნებას (დაიბეჭდა მხოლოდ I მოქმედება; ამ დროისათვის თარგმანზე მუშაობა ჯერ კიდევ არ იყო დასრულებული). ეს იყო ივანე მაჩაბლის დებიუტი ქართულ პრესაში და, ამასთანავე, დასაწყისი მისი ლიტერატურულ-მთარგმნელობითი მოღვაწეობისა, რომელიც დიდი ინგლისელი მწერლის კონგენიალური თარგმანებით დაგვირგვინდა [შექსპირი (კერძოდ, ,,რომეო და ჯულიეტა~) ქართულ ენაზე პირველად თარგმნა დიმ. ყიფიანმა (1841 წელს). აღსანიშნავია, რომ, მას შემდეგ, რაც ინგლისელ გენიოსს ივ. მაჩაბლის სახით უკეთესი მთარგმნელი გამოუჩნდა, დიმ. ყიფიანმა შეწყვიტა შექსპირის თარგმნა, ივ. მაჩაბელმა კი, _ უნდა ვიფიქროთ, წინამორბედისადმი პატივისცემის ნიშნად, _ ხელი არ მოჰკიდა იმ პიესებს, რომლებიც უკვე იყო თარგმნილი დიმ. ყიფიანის მიერ: `რომეო და ჯულიეტა~, `ვენეციელი ვაჭარი~, `ორი ვერონელი აზნაური~].
`კრებული~ სათანადო ყურადღებას უთმობდა საქართველოს ისტორიული წარსულის შესწავლასა და პოპულარიზაციას. ამ მხრივ, აღსანიშნავია დამსახურება გიორგი წერეთლისა, რომელიც `გ. გორისელის~ ფსევდონიმით ჟურნალში სისტემატურად ბეჭდავდა საისტორიო ნაშრომებს. ,,კრებულში~ იბეჭდებოდა აგრეთვე საქართველოს ისტორიის  წყაროები (`მორიგის ლაშქრობის განჩინება მეორე ერეკლე მეფისა~, ,,ხევსურების ჩვენება იმათ მიწა-წყლის შესახებ კავკასიის ქედს იქით~ და სხვ.); ჟურნალში ქვეყნდებოდა ქართული ზეპირსიტყვიერების ნიმუშებიც (შემკრებლები: ილია ჭავჭავაძე, რაფიელ ერისთავი, პეტრე უმიკაშვილი). 
ქართული ჟურნალისტიკის ისტორიაში პირველად ,,კრებულში~ დაიბეჭდა ქართული ეპისტოლური მემკვიდრეობის ნიმუშები. ესაა ნიკოლოზ ბარათაშვილის ოთხი ბარათი მაიკო ორბელიანისადმი (1873, #1; ილია ჭავჭავაძის პუბლიკაცია) და მისივე ოთხი ბარათი გრ. ორბელიანისადმი (1873, #3; პეტრე უმიკაშვილის პუბლიკაცია).
,,კრებული~ სათანადო ყურადღებას უთმობდა საერთაშორისო საკითხებს _ როგორც ისტორიულ, ისე თანადროულ მოვლენებს. ამ ტიპის მასალა გამოირჩევა თემატური და ჟანრობრივი მრავალფეროვნებით (ისტორიული ექსკურსები, მიმდინარე მოვლენების მიმოხილვები, სამოგზაურო ხასიათის ტექსტები და სხვ.). ამ მხრივ, ჟურნალს ტონს აძლევდა ნ. ნიკოლაძე. მისი პუბლიკაციებიდან საგანგებოდ უნდა აღინიშნოს წერილები ,,ნაპოლეონ მესამის ცხოვრება~ და ,,ანრი როშფორი~, რომლებშიც ავტორი გამოდის დესპოტიის წინააღმდეგ და მხარს უჭერს რესპუბლიკურ სახელმწიფოებრივ წყობას. უნდა აღინიშნოს აგრეთვე პეტრე უმიკაშვილის ,,იოსებ მაძინი~, რომელიც ეძღვნება იტალიელი ხალხის ეროვნული გმირისა და იტალიის განთავისუფლებისა და გაერთიანებისათვის დაუცხრომელი მებრძოლის, ჯუზეპე მაძინის, გარდაცვალებას. ავტორი ამ წერილით პატივს მიაგებს თავისი ქვეყნის დიდ პატრიოტსა და მთელს ევროპაში სახელგანთქმულ პოლიტიკურ მოღვაწეს, ამასთანავე, ქართველ საზოგადოებაში შეფარვით ეწევა ეროვნულ-განმათავისუფლებელი იდეების პოპულარიზაციას (მაძინი მხარს უჭერდა განმათავისუფლებელ მოძრაობებს არა მარტო იტალიაში, არამედ მთელს ევროპაში და მისი პრინციპი იყო _ `მე მიყვარს ჩემი ქვეყანა იმიტომ, რომ მიყვარს ყველა ქვეყანა~). უნდა ითქვას, რომ `კრებულის~ პუბლიცისტთა ყურადღება ფოკუსირებული იყო ისეთ თემებზე, რომელთა გაგება და გაცნობიერება ქართველ მკითხველს გამოადგებოდა საკუთარი ეროვნული თუ სოციალური პრობლემების გასააზრებლად; ხშირია პარალელებიც უცხოურ და ქართულ სინამდვილეთა შორის. ეს არც არის გასაკვირი, რამდენადაც თვითონ ნ. ნიკოლაძის სახელმძღვანელო პრინციპი ასეთი იყო: ,,ბოროტების ძირი არის არა მარტო ქართული, არამედ მსოფლიურიც~.
1872 წელს ილია ჭავჭავაძე დუშეთიდან სწერს პეტრე უმიკაშვილს: ,,ჩემი აზრი ეს არის: კრებული უნდა არსებობდეს უსათუოდ. ვიცი ამ მდგომარეობაში, რომელშიაც ჩვენა ვართ, ძნელია მაგ კრებულს ნოყიერი საზრდო მივცეთ, რადგანაც ნიჭიერი მწერლები მაინც და მაინც არა გვყავს; იქნება მაგ კრებულის საქმე რიგიანად წასულიყო, რომ მწერლებს ჟურნალის გარდა სხვა კავშირიც ერთმანეთთან ჰქონოდათ, მაგალ. რომ ქალაქში ერთი იმისთანა სახლი მოხერხებულიყო, საცა შესაძლო ყოფილიყო მწერლებისა და სხვათა თანამგრძნობელთ ერთად თავის მოყრა თვითეულის გონების საუნჯის აღებ-მიცემობისათვის. ჩვენდა საუბედუროდ, არც ესა ხერხდება. მართალი ხარ შენ: გაფანტულობა და დაქსასულობა გვღუპავს ჩვენ. მაგრამ კრებული მაინც უნდა არსებობდეს...~. არსებითად ი. ჭავჭავაძის მიერ ნახსენებმა ,,სხვა კავშირის~ უქონლობამ, `გაფანტულობამ და დაქსაქსულობამ~ შეიწირა `კრებული~ _ 1874 წლის იანვარში გამოვიდა 1873 წლის X ნომერი და ამით ჟურნალმა შეწყვიტა არსებობა. 
სამეცნიერო ლიტერატურაში (დ. ჩიკვილაძე, ალ. კალანდაძე...) ,,კრებულის~ დახურვის რამდენიმე კონკრეტული მიზეზი სახელდება:
1. ნ. ნიკოლაძის მორიგი გამგზავრება საზღვარგარეთ 1873 წლის ნოემბერში (სხვა მონაცემებით _ 1874 წლის თებერვალში). იმავე ხანებში ს. მესხი და გ. წერეთელიც უცხოეთში იმყოფებოდნენ. ამდენად, `დროებისა~ და `კრებულის~ ერთდროულად გამოცემის ტვირთი ძირითადად დააწვა კ. ლორთქიფანიძეს, რომლისთვისაც, ჩანს, შეუძლებელი აღმოჩნდა ერთბაშად ორი პერიოდული გამოცემის გაძღოლა.[footnoteRef:9] [9:  საინტერესოა კ. ლორთქიფანიძის, როგორც ჟურნალისტის, სერგეი მესხისეული დახასიათება (ს. მესხის ერთ-ერთი წერილიდან ეკატერინე მელიქიშვილისადმი): `კირილე სრულებით ჟურნალისტი არ არის; იმას ისეთი ხასიათი არა აქვს, რომ ყოველთვის და ყოველს საგანზე შეეძლოს წერა... ამბობს, ამისთანა მდგომარეობაში მე წერა არ შემიძლიაო, ჩემი სახლკარი არა მაქვსო, გული დამშვიდებული არა მაქვსო!.. ამბობს, მართალია, ამ საგანზე ჟურნალში უნდა ითქვას რამეო, მაგრამ კარგათ არ ვიცი ეს საგანიო, ეს და ეს წიგნები უნდა წაკითხული მქონდეს ჯერაო და მერე შემეძლება წერაო!.. საზოგადოთ ჩვენი კირილე საშინლათ ზანტია, მძიმე წერაში~.] 

2. ლიტერატურული მასალის ნაკლებობა [1873 წლის IV ნომერში ერთადერთი ტექსტია დაბეჭდილი _ ნ. ნიკოლაძის ,,სხვათა შორის~ (ნაგრძნობი და განაგონი)~, იმავე წლის IX ნომერი კი მთლიანად ეთმობა გ. წერეთლის ,,მგზავრის წიგნების~ II ნაწილს].
3. თვითონ ,,კრებულ~- ,,დროებაში~ წარმოშობილი იდეურ-მსოფლმხედველობრივი დიფერენცირების პროცესი, რამაც, ბოლოს და ბოლოს, დაარღვია მათი ერთიანობა და მონოლითურობა.
4. ქართული ჟურნალ-გაზეთებისათვის სამწუხარო ტრადიციად ქცეული ხელმოკლეობა (ხელის მომწერთა სიმცირე).
5. თავისი სიტყვა უნდა ეთქვა ცენზურის სიმკაცრესაც.
ვფიქრობთ, ძირითადი მიზეზი ,,კრებულის~ გამოცემის შეწყვეტისა უფრო პირველი გარემოება (ნ. ნიკოლაძის წასვლა საქართველოდან) უნდა ყოფილიყო. საქმე ისაა, რომ ჟურნალის ფაქტობრივი რედაქტორი თბილისში ყოფნისას ლიტერატურული მასალის ნაკლებობის, მწირი ფინანსური რესურსებისა და მკაცრი ცენზურის პირობებში მაინც ახერხებდა `კრებულის~ გამოცემას და ამ მხრივ 1873 წლის დასასრულს (ან 1874 წლის დასაწყისში) რაიმე განმსაზღვრელი მნიშვნელობის ცვლილებები წყაროებით არ დასტურდება.
1875 წელს რაღაც ,,მოლაპარაკება~ ყოფილა ,,ჩვენი უდროოთ შეჩერებული ჟურნალის `კრებულის~ ხელ-ახლად გამოცემაზე~ (`დროება~, 1875, #107), 1877 წელს `კრებულის~ აღდგენა უცდია `რამდენსამე ყმაწვილკაცს, ქართული ლიტერატურის გულშემატკივარს~ (`დროება~, 1877, #175), ხოლო 1879 წელს _ მოღვაწეთა ერთ ჯგუფს კიდევ ერთხელ მოუნდომებია ჟურნალის აღდგენა და რედაქტორიც (ალექსანდრე სარაჯიშვილი) შეურჩევია (`დროება~, 1879, #2), მაგრამ ყველა ცდა `კრებულის~ აღდგენისა ამაო აღმოჩნდა.
ნიკო ნიკოლაძის ჟურნალი ,,კრებული~, ეყრდნობა რა ილია ჭავჭავაძის `საქართველოს მოამბის~ მიერ დაფუძნებულ ფუნდამენტურ იდეურ და ლიტერატურულ-შემოქმედებით პრინციპებს, მსოფლმხედველობრივი მიზანდასახულობითა და მთლიანობით, ორიგინალური თუ ნათარგმნი ლიტერატურული მასალის მრავალფეროვნებითა და ხარისხით, რაც მთავარია, პუბლიცისტური ინტერესების სიღრმითა და საფუძვლიანობით, ვფიქრობთ, აღემატება მანამე არსებულ ყველა ქართულ ჟურნალს. ,,კრებულმა~ ,,დროებასთან~ ერთად გამორჩეული როლი შეასრულა XIX საუკუნის საქართველოში ახალი, ეპოქისეული მოთხოვნების შესაბამისი აზროვნების ჩამოყალიბებასა და დამკვიდრებაში. ა. ჯორჯაძის შეფასებით _ ,,კრებულში~ ახალი თაობის აზროვნება თავის უმაღლეს განვითარების საფეხურს მიადგა... გამოაკელით ჩვენს ჟურნალისტიკას ეს სამი ორგანო (,,საქართველოს მოამბე~, ,,დროება~ და ,,კრებული~ - თ. ჯ.) და თქვენ ნიადაგს გამოაცლით ჩვენს თანამედროვე ეროვნულ-კულტურულ ვითარებას~.

